ח"כ יעל כהן פארן "הצלחנו בשיתוף פעולה של קואליציה ואופוזיציה להביא הצעת חוק היסטורית"

הצעת החוק של ח"כ יעל כהן פארן (המחנה הציוני) וח"כ חמד עמר (ישראל ביתנו) אושרה בקריאה שנייה ושלישית במליאת הכנסת. הצעת החוק מעניקה פטור מתשלום מס הכנסה למי שיפיקו חשמל עד ל-24 אלף שקלים ופטור מניהול ספרים.

משמעותה היא שכל בית בישראל מעתה יוכל להתקין מערכות סולאריות בקלות, ובכך יביא להקטנת הוצאות משקי הבית בעשרות אלפי שקלים בעזרת ביטול תשלום חשבון החשמל. בנוסף, בעידוד חברי הכנסת ועדת הפנים של הכנסת אישרה הבוקר לתת פטור מהיטל ההשבחה על מתקני ייצור חשמל סולאריים על גגות.

ח"כ יעל כהן פארן (המחנה הציוני) "זוהי תחילתה של המהפכה הסולארית בישראל! לאחר עבודה מאומצת מול משרדי הממשלה השונים ורשות המיסים, הצלחנו בשיתוף פעולה של קואליציה ואופוזיציה להביא הצעת חוק היסטורית. לא רחוק היום שבו פאנלים סולארים המייצרים חשמל יהיו נפוצים לפחות כמו דודי השמש. מדובר במערכת שכל בית בישראל צריך לתקין, זו ההשקעה הכי כלכלית והכי סביבתית. ההשקעה על המערכות מחזירה את עצמה תוך 6-7 שנים, ולאחר מכן מדובר ברווח נטו למשק הבית"

ח"כ חמד עמר (ישראל ביתנו) מסר :"זהו יום בשורה, היום שבו יהנו אזרחי המדינה מפטור מלא מהכנסה מאנרגיה סולארית שתותקן על גגות הבתים. עלות התקנת המתקן זולה בהרבה, עד לסכום של 24 אלף ש"ח יהיה פטור מלא ממס הכנסה ומע"מ וזאת ללא חובת דיווח. הצעת חוק זו תקדם את האנרגיה הירוקה ותעודד את המעבר לאנרגיה חלופית, מדובר ביום חג עבור אזרחי מדינת ישראל"

ח"כ דב חנין, יו"ר השדולה לאנרגיה ירוקה ואחד מיוזמי החוק "חייבים להתמודד עם האבסורד שמדינה שטופת שמש כמו ישראל היא מהמפגרות בעולם לניצול אנרגיה ירוקה, לרבות אנרגיה סולארית, ושהממשלה מעמידה יעדים מינימליים לשימוש באנרגיה מתחדשת. לכן, חשוב שהכנסת מקדמת את החקיקה הזו, המהווה עוד צעד משמעותי קדימה".

"לפי נתונים שפורסמו בשבוע שעבר, חודש נובמבר האחרון היה הנובמבר החם ביותר מאז התחילו המדידות המדעיות. עובדה מדאיגה זו, כמו גם מחקרים אחרים שנידונו בוועידת האקלים האחרונה בפריז, מחייבים אותנו לשינוי כיוון".

"הגברת השימוש באנרגיות מתחדשות היא אחת מבין כמה מהלכים שיש לנקוט, כמו עידוד שימוש בתחבורה ציבורית על פני רכב פרטי והפחתת פליטות מזהמים מתעשייה. כל אלה הם צעדים נדרשים ומתבקשים על מנת להבטיח את עתידנו על פני הכדור הכחול שלנו".